Í apríl 2013 boðaði Løgmaður frá, at Koltur sum málsøki skal flytast frá landsstýrismanninum í landbúnaðarmálum til landsstýrismannin í mentamálum og at gerast skal ein antikvarisk serskipan fyri oynna. Hetta merkir, sigur Løgmansskrivstovan í skrivi 24. juni 2013, at Koltur skal vera "ein integreraður partur av øðrum søvnum landsins, soleiðis at oyggin hereftir er undir umsjón av starvsfólki undir Mentamálaráðnum ella sum Mentamálaráðið hevur gjørt avtalu við. Harumframt er tað Mentamálaráðið, sum kemur at varða av øllum møguligum framtíðar lógaruppskotum burturav viðvíkjandi Koltri”. Í sambandi við hetta hevur Mentamálaráðið heitt á Søvn Landsins um at gera fyribilsavtalur við Búnaðarstovuna og tey, sum í løtuni hava Koltur um hendi, um, hvussu Koltur skal umsitast og rekast víðari til annað er ásett. Fráboðan Løgmans merkir, at umsiting av teimum antikvarisku virðunum í Koltri framyvir skal skipast sum eitt alment starv undir einum landsstovni og ikki longur sum ein ábyrgd, ið er løgd til ein privatan vinnurekandi, sum ein festari er. Harvið er fráboðanin eitt signal um, at eitt nýtt stig í antikvarisku skipanini av Koltri nú verður tikið og sett í verk.